**150 ГОДИНИ ОТ РОЖДЕНИЕТО НА ВАТРОСЛАВ ОБЛАК**

От 13 до 14 юни 2014 г. в залите на Българската академия и науките и Института за български език „Проф. Л. Андрейчин“ ще се проведе Международна научна конференция под надслов „Съвременните измерения на едно научно прозрение. 150 години от рождението на Ватрослав Облак“.

Конференцията е посветена на 145-та годишнина от създаването на БАН и е в рамките на двустранния международен проект „Електронен модел за съпоставително изследване на български и словенски език на диалектно равнище“, финансиран от НФНИ.

 На младия словенски учен българската езиковедска наука дължи изключително много, защото той е този, който пръв на място проучва диалекта на Солун и Солунско и сведенията му се превръщат в основа за определяне характера на солунския говор и генезиса на българския език.

Ватрослав Облак е роден на 15 май 1864 г. в гр. Целие в семейството на художника Игнаций Облак. Основно училище и гимназия учи в родния си град, но заради пеенето на имперския химн на словенски език е изключен от всички училища на австрийската част на монархията. Затова се премества в Загреб, където се дипломира през 1886 г., а през есента на същата година записва във Виена славянска филология и сравнително литературознание. На 11 март 1891 г. получава докторската си степен, след като с успех защитава дисертацията си по старобългарски език – превод на Апокалипсиса. През м. ноември спечелва стипендията „Линсберг“ на Виенския университет и заминава по поръка на именития си учител – хърватина Ватрослав Ягич, за Македония, за да проучи на място и определи характера на солунския диалект. Озовавайки се в Солун, Облак е принуден да се бори с трудностите и спънките, създадени му от турската полиция и администрация, но благодарение на усърдието си и упоритостта си успява да събере нужните сведения. В своите писма до Ягич той възторжено споделя, че: „само още няколко отломки от склонението и една добра фантазия и в диалекта на Сухо щеше да бъде открит езикът на Кирил и Методий“. Неговите христоматийни вече „Macedonische Studien“ и „Принос към българската граматика“, без чието позоваване не може да мине нито един изследовател на солунските и останалите български диалекти от Македония, както и всичките му изследвания, по категоричен начин разгромяват Панонската теория за характера на старобългарския език и доказват произхода на българския език.

Заподозрян в шпионаж, в началото на м. март 1892 г. младият учен е хвърлен в затвора, чиито условия съсипват окончателно нестабилното му здраве. В. Облак загубва борбата с жълтата гостенка и умира на 15 април 1896 г. в родната си къща в Целие, ненавършил 32 години. През 1899 г. негови колеги издигат на гроба му в гробището на Целие красив паметник, в чиито постамент изписват на старобългарски език библейския цитат, който сам В. Облак привежда в докторската си дисертация: „Достоинъ быстъ отъврѣсти кънигы“ „Този, който беше достоен да разгърне книгите“ –най-точната епитафия на един честен, изпълнен със смисъл и историческа мисия живот.

 В научната програма на конференцията са включени над 30 доклада на български и чужди учени от областта на историята на българския и словенския език, диалектологията, ономастиката, етимологията, съпоставителното езикознание и др., а културната програма предвижда посещение на исторически и културни забележителности в Бачково и Пловдив.